# Susanna Barranco Iglesias

Susanna Barranco Iglesias (Barcelona, 1975) és una actriu, directora, productora, escriptora i gestora cultural catalana.
Després de graduar-se en Teoria de la Literatura i la Literatura Comparada a la Universitat de Barcelona i de formar-se al Col·legi del Teatre de Barcelona, Susanna Barranco va crear, l'any 1999, la companyia de teatre Cia. Susanna Barranco. Des d'aquell mateix any dirigeix Mousiké, una entitat que treballa amb diverses problemàtiques socials a partir de l'art i des d'una perspectiva de gènere. L'any 2008 va crear La Barranco Films, una productora audiovisual independent dedicada a la creació i producció de documentals de temàtica social.

## Arts escèniques

Alguns dels seus projectes artístics són: Mossegades (2005), L'amor no fa mal (2008), Massa tard per ser pessimista (2013) o Amb el cor a la boca (2014). En els espectacles Accions de resistència (2018) i Red Room (2019, codirigit amb Sol Picó), el teatre i l'audiovisual s'unifiquen.
El seu espectacle Accions de resistència va guanyar el premi BBVA de teatre 2020 «pel risc i el compromís d'una proposta que explora diverses formes i llenguatges». L'any 2021 va produir i protagonitzar Forasters vindran..., de Marta Galán, una obra de teatre documental sobre la immigració a Catalunya a mitjans del segle xx.

## Cinema

Els seus primers documentals van ser Ferides (2009) i Buits (2011), sobre violència de gènere. Un altre documental seu, El silenci del Jonc, de 2013, explora la vida de persones amb diversitat funcional i va comptar amb la participació d'artistes i professionals de diversos àmbits com ara el pallasso Jango Edwards, el filòsof i escriptor Rafael Argullol o la ballarina Sol Picó.
El 2015 va dirigir Caure del niu, un documental sobre els efectes de la immigració en la mainada i els efectes que pot tenir en la seva salut mental L'any següent va presentar Teresa Rebull, ànima desterrada, documental que tracta la part crua de l'exili republicà vist des de la figura de la cantautora catalana Teresa Rebull. Susanna Barranco reflexiona sobre la posició de la dona a la prostitució amb Nues, documental de 2017 que va rebre una menció especial del VI premi Josep Maria Planas, convocat pel Col·legi de Periodistes de Catalunya. Amb el documental Amb el cor al genoll (2018), coproduït per TV3 i À Punt Media, sobre la ballarina Sol Picó, Barranco reivindica el paper de les dones en el món de la cultura. Aquest documental va projectar-se en diversos festivals internacionals, entre els quals el Festival Dance on Camera de Nova York.
La seva pel·lícula Breathe, un documental estrenat el 2021 sobre les internes del centre penitenciari Brians1, va tenir cinc candidatures als premis Goya 2022: millor pel·lícula, millor direcció, millor guió original, millor direcció de producció i millor muntatge.
El juny de 2022 es va presentar el seu documental Palmira Jaquetti. Un cant a la vida, sobre la folklorista, pedagoga i Palmira Jaquetti i la seva tasca a l'Obra del Cançoner Popular de Catalunya.
Susanna Barranco és membre de l'Acadèmia del Cinema Català i de Dones Visuals.

## Publicacions

* Poemari Cràter (Llibres de l'Índex, 2005) ISBN 978-84-96563-03-2
* Digue'm una cosa bonica (Edicions 62, 2008) ISBN 978-84-664-0963-6
* La autopista del amor (Vergara, 2013) ISBN 978-84-15420-51-4

## Referències

* 1 2 «Susanna Barranco Dones Visuals». [Consulta: 7 febrer 2021].
* ↑ Prieto Nadal, Ana. «Accions de resistència». Nüvol, 26-03-2019. [Consulta: 3 setembre 2022].
* ↑ Gallart, Dani. «Susana Barranco: “El jovent és la base de la societat i un motor de transformació social”». Xarxanet, 23-06-2020. [Consulta: 7 febrer 2021].
* ↑ «Cia. Susana Barranco». Catalan Films: empresas.
* ↑ Cotrina, Berta. «Les connotacions del color vermell: Red Room». Recomana, 06-12-2019. [Consulta: 3 setembre 2022].
* ↑ «La obra 'Accions de resistència' gana el Premio BBVA de Teatro 2020» (en castellà). La Vanguardia, 13-10-2020. [Consulta: 2 setembre 2022].
* ↑ Fondevila, Santi. «'Forasters vindran...': però si tots som forasters». ARA, 11-04-2021. [Consulta: 2 setembre 2022].
* ↑ García García, Sonia. «Susana Barranco: «En las agresiones machistas, si callas te conviertes en cómplice»» (en castellà). El Periódico, 24-06-2009. [Consulta: 3 setembre 2022].
* ↑ CCMA. «"El silenci del Jonc", a "El documental"», 28-01-2015. [Consulta: 26 setembre 2019].
* ↑ «Un documental explica cómo la emigración afecta la salud mental de los niños» (en castellà). La Vanguardia, 12-05-2015. [Consulta: 12 novembre 2019].
* ↑ «L'Imperial acull l'estrena de «Teresa Rebull. Ànima desterrada» | NacióSabadell». NacióSabadell, 02-12-2016. [Consulta: 2 setembre 2022].
* ↑ Sust, Toni. «Ser puta en Barcelona» (en castellà). El Periódico, 12-12-2017. [Consulta: 26 setembre 2019].
* ↑ «Els periodistes Xavi Tedó i Laia Vicens guanyen el VI Premi Planes per "Operació urnes"». Col·legi de Periodistes de Catalunya, 05-06-2018. [Consulta: 3 setembre 2022].
* ↑ «El documental "Amb el cor al genoll", amb participació de TV3, arriba al Festival Dance on Camera de Nova York». Corporació Catalana de Mitjans Audiovisuals, 10-07-2019. [Consulta: 26 setembre 2019].
* ↑ Rosenstock, Bonnie. «Two films from Spain featured at Lincoln Center Dace Film Festival: (1) "From Knee to Heart"» (en anglès). Guidepost, 29-07-2019. [Consulta: 2 setembre 2022].
* ↑ «El documental "Breathe" sobre internas de Brians 1 llega a la gran pantalla» (en castellà). La Vanguardia, 01-12-2021. Arxivat de l'original el 2022-09-03. [Consulta: 3 setembre 2022].
* ↑ «Breathe - 5 candidaturas» (en castellà). Premios Goya. [Consulta: 2 setembre 2022].
* ↑ «Documental Palmira Jaquetti. Un cant a la vida». Generalitat de Catalunya - Any Cançoner Popular de Catalunya, 18-06-2022. [Consulta: 2 setembre 2022].
* ↑ «L’Acadèmia del Cinema Català convoca Eleccions per escollir Junta Directiva». Acadèmia del Cinema Català, 29-03-2017. [Consulta: 2 setembre 2022].